1 dood, 7 vas ná Shoprite-gewapende roof | Maroela Media
1 dood, 7 vas ná Shoprite-gewapende roof
Sewe mense is in hegtenis geneem in verband met ŉ gewapende roof Sondag by ŉ Sassa-welsynsbetalingspunt in ŉ Shoprite-winkel in Bishop Lavis in Kaapstad.
“Die mans het in ŉ wegkomvoertuig van die toneel gevlug,” het konstabel Lorencial Johnson, woordvoerder van die polisie in die Wes-Kaap, gesê. “Die polisie het die verdagtes agternagesit en die jaagtog het deur Ravensmead, Parow en Goodwood plaasgevind.”
Verskeie skote is tussen die polisie en die verdagtes gevuur. “Hulle het hul voertuig uiteindelik in Jan van Riebeeck-rylaan in Parow verlaat,” het Johnson bygevoeg.
Vier van die sewe persone wat in hegtenis geneem is, is tydens die skietery beseer. Hulle is onder polisiebewaking in die hospitaal opgeneem. ŉ Agtste persoon is dood aangetref in die wegkomvoertuig.
“Die polisie het beslag gelê op vyf vuurwapens en ŉ onbekende hoeveelheid kontant wat vermoedelik uit die winkel gesteel is,” het Johnson gesê. “Die polisie ondersoek ŉ saak van gewapende roof, poging tot moord, opsetlike saakbeskadiging en die besit van onwettig vuurwapens en ammunisie. Die polisie sal ook ŉ geregtelike doodsondersoek doen.”
Die polisie probeer bepaal of nog mense by die voorval betrokke was. Die persone wat in hegtenis geneem is moet binnekort in die hof verskyn.
Sassa is die Suid-Afrikaanse agentskap vir maatskaplike sekerheid. -SAPA
Bishop Lavis polisie
Noordwes: 721 inhegtenisnemings binne 7 dae
Sprietjie · 5 jaar gelede
Ons het nie hierdie skuim nodig in ons land nie.